A BIZOTTSÁG HATÁROZATA

(1980. március 28.)

a 74/581/EGK és a 76/627/EGK határozatnak a 72/159/EGK, 72/160/EGK, 72/161/EGK és 75/268/EGK irányelv alapján nyújtott támogatás kifizetésére alkalmazandó szabályok tekintetében történő módosításáról

(80/427/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a mezőgazdasági üzemek modernizálásáról szóló, 1972. április 17-i 72/159/EGK tanácsi irányelvre1 és különösen annak 21. cikke (4) bekezdésére,

tekintettel a gazdálkodás beszüntetését és a hasznosított mezőgazdasági területek strukturális fejlesztés céljára történő újrafelosztásának ösztönzését szolgáló intézkedésekről szóló, 1972. április 17-i 72/160/EGK tanácsi irányelvre2 és különösen annak 12. cikke (4) bekezdésére,

tekintettel a mezőgazdaságban foglalkoztatott személyek számára nyújtandó szociális és gazdasági tanácsadás biztosításáról és az általuk elsajátítandó szakismeretek megszerzéséről szóló, 1972. április 17-i 72/161/EGK tanácsi irányelvre3 és különösen annak 14. cikke (4) bekezdésére,

tekintettel a hegyvidékeken és az egyes kedvezőtlen helyzetű térségekben folytatott gazdálkodásról szóló, 1975. április 28-i 75/268/EGK tanácsi irányelvre4 és különösen annak 13. cikkére,

mivel a növekvő számú közös intézkedések és azok fokozódó pénzügyi hatása miatt a tagállamok fel akarják gyorsítani az EMOGA Orientációs Részlege általi visszatérítés-kifizetésre irányuló eljárásokat a tagállamok által a 72/159/EGK, 72/160/EGK, 72/161/EGK és 75/268/EGK irányelv alapján nyújtott támogatás tekintetében; mivel ez az igény az érzékelt trend alapján indokoltnak látszik;

mivel azokat a rendelkezéseket, amelyek a 74/581/EGK bizottsági határozat5 és a 76/627/EGK bizottsági határozat6 alapján megállapítják, hogy az EMOGA Orientációs Részlegéből finanszírozott támogatást előleg és azt követően a fennmaradó zárókifizetés formájában kell nyújtani, ezért módosítani kell annak érdekében, hogy a teljes összeget egyetlen összegben fizethessék ki, feltéve, hogy a tagállam által benyújtott visszatérítési kérelem megfelel a megállapított feltételeknek;

mivel különleges rendelkezéseket kell hozni arra az esetre, ha az eredetileg kifizetett összeg meghaladja vagy nem éri el a ténylegesen esedékes visszatérítés mértékét, annak érdekében, hogy a kérelem alapos vizsgálatát követően rendezhető legyen a helyzet;

mivel az e határozatban előírt intézkedések összhangban vannak az Alap bizottságának véleményével,

ELFOGADTA EZT A HATÁROZATOT:

1. cikk

A 74/581/EGK határozat 4. cikke helyébe a következő rendelkezés lép:

"4. cikk

(1) A Bizottság, a visszatérítési kérelemben foglalt adatok alapján eljárva, november 1-je előtt határoz a kérelmezett teljes összeg visszatérítéséről, feltéve, hogy a kérelmet hiánytalanul, a megfelelő formában és a megállapított határidőn belül nyújtották be.

E rendelkezéssel összhangban visszatérítés azonban csak akkor nyújtható, ha a kérelemre vonatkozóan nem érkezik azonnali kifogás a benne foglalt adatok pontosságára nézve, vagy azt illetően, hogy a felmerült kiadások megfelelnek-e a hatályos rendelkezéseknek. Ha ez a feltétel nem teljesül, a kifizetendő összeget - az érintett tagállammal történő konzultációt követően - a megfelelő mértékben csökkenteni kell.

(2) Ha a visszatérítési kérelem alapos vizsgálata azt mutatja, hogy az (1) bekezdéssel összhangban kifizetett összeg nem a ténylegesen esedékes összeg, a helyzetet a lehető leggyorsabban - általában a következő visszatérítés kifizetésekor - rendezni kell.

Ha a következő visszatérítés kifizetésekor visszafizetendő összeg kisebb, mint a korábban visszatérített összeg jogosulatlan hányada, vagy ha a kérdéses tagállam nem nyújt be visszatérítési kérelmeket az adott évre vonatkozóan, a tagállam a Bizottság által megállapítandó határidőn belül visszafizeti az esedékes összeget."

2. cikk

A 76/627/EGK határozat 5. cikke helyébe a következő rendelkezés lép:

"5. cikk

(1) A Bizottság, a visszatérítési kérelemben foglalt adatok alapján eljárva, november 1-je előtt határoz a kérelmezett teljes összeg visszatérítéséről, feltéve, hogy a kérelmet hiánytalanul, a megfelelő formában és a megállapított határidőn belül nyújtották be.

E rendelkezéssel összhangban a visszatérítés azonban csak akkor nyújtható, ha a kérelemre vonatkozóan nem érkezik azonnali kifogás a benne foglalt adatok pontosságára nézve, vagy azt illetően, hogy a felmerült kiadások megfelelnek-e a hatályos rendelkezéseknek. Ha ez a feltétel nem teljesül, a kifizetendő összeget - az érintett tagállammal történő konzultációt követően - a megfelelő mértékben csökkenteni kell.

(2) Ha a visszatérítési kérelem alapos vizsgálata azt mutatja, hogy az (1) bekezdéssel összhangban kifizetett összeg nem a ténylegesen esedékes összeg, a helyzetet a lehető leggyorsabban - általában a következő visszatérítés kifizetésekor - rendezni kell.

Ha a következő visszatérítés kifizetésekor visszafizetendő összeg kisebb, mint a korábban visszatérített összeg jogosulatlan hányada, vagy ha a kérdéses tagállam nem nyújt be visszatérítési kérelmeket az adott évre vonatkozóan, a tagállam a Bizottság által megállapítandó határidőn belül visszafizeti az esedékes összeget."

3. cikk

Ennek a határozatnak a tagállamok a címzettjei.

Kelt Brüsszelben, 1980. március 28-án.

a Bizottság részéről

Finn GUNDELACH

alelnök

1 HL L 96., 1972.4.23., 1. o.

2 HL L 96., 1972.4.23., 9. o.

3 HL L 96., 1972.4.23., 15. o.

4 HL L 128., 1975.5.19., 1. o.

5 HL L 320., 1974.11.29., 1. o.

6 HL L 222., 1976.8.14., 37. o.